UPRS Sklep I U 23/2024-7
Sodna praksa Upravnega sodišča, 2024-01-15

brezplačna pravna pomoč - dopolnilna odločba - umik tožbe - stroški

Tožnica je 8. 1. 2024 vložila vlogo, s katero je sodišču sporočila, da tožbo umika. Pojasnila je, da je 8. 1. 2024 prejela dopolnilno odločbo toženke št. Bpp 1209/2023 z dne 3. 1. 2024, iz katere izhaja, da je toženka odločila, da se izpodbijana odločba spremeni tako, da je tožnica upravičena do brezplačne pravne pomoči tekom celotnega postopka pred sodiščem prve stopnje.

II. Toženka je dolžna tožnici povrniti stroške postopka v višini 347,70 EUR v 15 dneh od vročitve te sodbe.

1. Z izpodbijano odločbo je toženka tožnici dodelila brezplačno pravno pomoč, vendar zgolj za storitve, ki bodo opravljene v obdobju med 29. 11. 2023 in 19. 12. 2023. Zoper del odločbe, ki se nanaša na navedeno časovno omejitev, je tožnica 3. 1. 2024 vložila tožbo. Sodišču je predlagala, naj odločbo v izpodbijanem delu odpravi in zadevo vrne toženki v ponovni postopek. Zahtevala je tudi povrnitev stroškov upravnega spora.

2. Tožnica je 8. 1. 2024 vložila vlogo, s katero je sodišču sporočila, da tožbo umika. Pojasnila je, da je 8. 1. 2024 prejela dopolnilno odločbo toženke št. Bpp 1209/2023 z dne 3. 1. 2024, iz katere izhaja, da je toženka odločila, da se izpodbijana odločba spremeni tako, da je tožnica upravičena do brezplačne pravne pomoči tekom celotnega postopka pred sodiščem prve stopnje.

3. Tožnik lahko umakne tožbo brez privolitve toženca do pravnomočne odločbe (prvi odstavek 34. člena Zakona o upravnem sporu, ZUS-1). Če se tožba umakne, sodišče postopek s sklepom ustavi (drugi odstavek 34. člena ZUS-1). Ker je tožnica tožbo umaknila in ker o zadevi še ni bilo odločeno, je sodišče na podlagi drugega odstavka 34. člena ZUS-1 postopek ustavilo.

4. Obravnavani procesni položaj je primerljiv s položajem, ko se postopek ustavi, ker organ med sodnim postopkom izda drug upravni akt, s katerim spremeni izpodbijani upravni akt, tožnik pa po pozivu sodišča pri tožbi ne vztraja (prvi drugi in tretji odstavek 39. člena ZUS-1). Glede na vsebino spremenjene odločbe št. Bpp 1209/2023 z dne 3. 1. 2024 je treba šteti, da je toženka o tožnikovi pravici do brezplačne pravne pomoči dokončno odločila, zato je sodišče o stroških postopka odločilo na podlagi petega v zvezi s prvim odstavkom 25. člena ZUS-1. Na podlagi 158. člena Zakona o pravdnem postopku (ZPP) mora tožeča stranka, ki umakne tožbo, povrniti nasprotni stranki stroške postopka, razen če jo je umaknila takoj, ko je toženka izpolnila zahtevek. Ker je tožnica umaknila tožbo takoj, ko je od toženke prejela spremenjeno odločbo o pravici do brezplačne pravne pomoči, je sodišče odločilo, da ji mora toženka povrniti stroške postopka upravnega spora. Ob vezanosti na tožničino zahtevo za povrnitev stroškov (v vlogi z dne 8. 1. 2024 je zahtevala pavšalni znesek povračila stroškov v skladu s Pravilnikom o povrnitvi stroškov tožniku v upravnem sporu, povečan za 22 % DDV) ji je lahko priznalo stroške v višini 285,00 EUR z 22 % DDV, kar znaša 347,70 EUR. Na drugačno odločitev glede stroškov postopka ne vplivajo toženkine navedbe v odgovoru na tožbo, ki ga je sodišče prejelo 12. 1. 2024, o tem, da je toženka že sama pred vložitvijo tožbe spremenila izpodbijano tožbo. Kot navaja toženka, je bila spremenjena odločba tožničini pooblaščenki predana v predal 5. 1. 2024, tožba pa je bila vložena že 3. 1. 2024. Pri tem ni pomembno, kdaj je bila toženka seznanjena s tožbo, saj je za presojo potrebnosti vložitve tožbe na dan 3. 1. 2024 odločilno, ali je tožnica takrat upravičeno štela, da izpodbijana odločba še velja.

Zakon o upravnem sporu (2006) - ZUS-1  - člen 34

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.